La Falla Nàquera Lauri Volpi celebra el XIII Mercat Solidari contra el càncer 2025
2025-07-24

La Falla Náquera-Lauri Volpi de Burjassot celebrarà els dies 31 de maig i 1 de juny una nova edició del seu Mercat Solidari, amb activitats per a tots els públics durant les dos jornades. Un any més, la comissió fallera, amb el suport de l’Ajuntament de Burjassot, organitza un ja consolidat mercat, que aconsegueix la decimotercera edició i la recaptació de la qual es destinarà íntegrament a la lluita contra el càncer, a través de la Junta Local contra el Càncer de Burjassot.

El mercat se situarà, com és tradició, al carrer Lauri Volpi, al costat del casal de la falla i obrirà el dissabte 31, a partir de les 10.30 hores. Durant les dos jornades, el públic que s’acoste pel mercat, gaudirà d’una variada oferta de llocs d’artesania, llibres, joguets, rasclet, a més de diferents llocs de beguda i menjar, a preus populars.

El mercat també inclourà diferents activitats lúdiques. El dissabte 31, a les 12.00 hores, hi haurà una exhibició de balls de saló, a càrrec de l’Acadèmia de Ball Ángel Ramírez. A la vesprada, a les 18.00 hores, tindrà lloc una sessió de zumba dirigida per Paqui Hernández, que donarà pas a una vesprada de música en directe, amb les actuacions dels grups Viernes Ensayo (19.00 h), Combo Rock SMA (20.00 h) i Lost Harvest (21.00 h).

El diumenge al matí, a les 11.15 hores, l’activitat es reprendrà amb un taller de dansa oferit pel Grup de Danses de la Falla Náquera-Lauri Volpi, seguit de diverses actuacions sorpresa. Com a fermall final, a les 14.30 h, hi haurà paella popular per a tots i totes, amb tiquets anticipats a un preu de 5 euros, que inclouen plat de paella i beguda.

Tota la recaptació obtinguda en el Mercat Solidari de la Falla Náquera Lauri Volpi anirà destinada a la Junta Local contra el Càncer de Burjassot (AECC).